DOI: 10.14457/tu.the.2015.217
title: แผนธุรกิจโรงเรียนสอนทำอาหารเด็ก A. Little Chef

description: ในสังคมปัจจุบันคนส่วนใหญ่เริ่มแต่งงานช้าหรือไม่แต่งงาน และนิยมมีลูกน้อยหรือไม่มีลูกเลย ทำให้อัตราการเกิดใหม่ของเด็กลดลง ส่งผลให้พ่อแม่ หรือผู้ปกครองไม่ได้แต่งงานหรือไม่มีลูกนั้น ค่อนข้างที่จะมีเวลาคอยดูแลเอาใจใส่ ใกล้ชิด และทุ่มเททั้ง แรงกาย แรงใจ รวมถึงกำลังทรัพย์ที่จะขวนขวายหาสิ่งที่ดีที่สุดให้กับลูกและหลานอันเป็นที่รัก ดังนั้นคงจะปฏิเสธไม่ได้ว่า การศึกษาก็เป็นหนึ่งในปัจจัยหลายๆ ด้านที่เด็กสมควรได้รับการส่งเสริมเพื่อเสริมสร้างทักษะ ความรู้ ความสามารถให้ทันต่อยุคสมัย ทันเหตุการณ์ จึงเป็นเหตุให้การแข่งขันกันทางด้านการศึกษา ทั้งด้านวิชาการ ภาษา และความสามารถพิเศษของเด็กยุคใหม่สูงขึ้นอย่างเห็นได้ชัด จากการศึกษาและวิเคราะห์ถึงสภาพแวดล้อม ทั้งภายในและภายนอกของธุรกิจโรงเรียนเสริมทักษะต่างๆ ในปัจจุบัน พบว่า ผู้ปกครองส่วนใหญ่ให้ความสนใจในเรื่องการศึกษาและการพัฒนาการทางด้านทักษะต่างๆ ของเด็ก และมีโรงเรียนเสริมทักษะเกิดขึ้นมากมายที่มาตอบสนองและส่งเสริมการพัฒนาการของเด็กๆ ในด้านต่างๆ เช่น การเรียนปั้นดิน เพื่อส่งเสริมการพัฒนากล้ามเนื้อมือมัดเล็ก การเรียนวาดรูประบายสี เพื่อเสริมสร้างจินตนาการและความคิดริเริ่มสร้างสรรค์ การเรียนลีลาศ ยิมนาสติก ยูโด เทควันโด มวยไทย เพื่อเป็นการส่งเสริมให้เด็กๆ ได้ออกกำลังกาย ยืดกล้ามเนื้อและเป็นความรู้ความสามารถติดตัว ยังมีการเรียนเชาว์ปัญญา เพื่อเสริมสร้างการพัฒนาสมองในด้านเชาว์ปัญญา เช่นความรู้ทางด้านคณิตศาสตร์ วิทยาศาสตร์ ด้านการใช้ภาษา ความคิดเชิงตรรกะ เป็นต้น อีกทั้งยังเป็นการพัฒนาด้านความฉลาดทางอารมณ์อีกด้วย ดังนั้นผู้จัดทำจึงเห็นโอกาสในการทำธุรกิจโรงเรียนสอนทำอาหารเด็กขึ้น เพราะเชื่อว่า การสอนทำอาหารให้กับเด็กๆ เป็นการส่งเสริมทักษะในหลายๆ ด้านในเวลาเดียวกัน และอาหารก็เป็นหนึ่งในปัจจัยห้าของการดำรงชีพ ที่สามารถนำมาใช้ให้เกิดประโยชน์ในชีวิตประจำวันได้จริง เพื่อให้มีจุดเด่นและสร้างความแตกต่าง จึงจัดให้มีการเพิ่มทักษะด้านวิชาการ และด้านภาษาสอดแทรกไปในหลักสูตรการเรียนทำอาหารด้วย อีกทั้งยังจัดให้มีหลักสูตรสานสัมพันธ์ เปิดโอกาสให้คุณพ่อ คุณแม่ และผู้ปกครองสามารถเข้าไปเรียน และร่วมกิจกรรมกับลูกหลานได้อีกด้วยจากศูนย์วิจัยกสิกรไทย ประมาณการว่า ในปี 2556 ธุรกิจการศึกษาเพื่อเสริมความรู้และทักษะจะมีมูลค่าตลาดประมาณ 16,698 ล้านบาท และจะเติบโตร้อยละ 15.43 ไปสู่มูลค่าตลาดประมาณ 19,275 ในปี 2557 โดยส่วนใหญ่เป็นมูลค่าของธุรกิจประเภทสถาบันกวดวิชาและสถาบันสอนภาษาต่าง ชาติ ซึ่งมีสัดส่วนมูลค่าตลาดรวมกันกว่าร้อยละ 87 ของมูลค่าตลาดธุรกิจการศึกษาเพื่อเสริมความรู้และทักษะโดยรวม ในขณะที่อีกประมาณร้อยละ 13 นั้น เป็นมูลค่าตลาดรวมของธุรกิจการศึกษาเพื่อเสริมความรู้และทักษะอื่นๆ ซึ่งครอบคลุมถึงสถาบันจินตคณิต สถาบันพัฒนาศักยภาพเด็ก สถาบันสอนดนตรี คอมพิวเตอร์ และศิลปะโรงเรียนสอนทำอาหารสำหรับเด็ก “A. Little Chef” เป็นโรงเรียนที่มุ่งเน้นการพัฒนาการของเด็ก ในด้านระบบประสาทสัมผัสทั้งห้า การใช้กล้ามเนื้อมือมัดเล็ก การใช้สมองซีกซ้ายและซีกขวา พร้อมทั้งเสริมความรู้ทางวิชาการควบคู่กับภาษาอังกฤษและภาษาจีน และยังมีการส่งเสริมเรื่องคุณค่าทางโภชนาการทางอาหารสำหรับเด็ก บุคลากรที่ให้บริการจะเป็นผู้ที่มีประสบการณ์และผ่านการอบรมที่ได้รับมาตรฐาน รวมถึงครูผู้สอนจะเป็นผู้ที่มีความเชี่ยวชาญด้านการทำอาหารจากสถาบันที่เป็นที่ยอมรับและมีความน่าเชื่อถือ อีกทั้งผู้ที่ทำการเขียนหลักสูตรต่างๆ ของทางโรงเรียนสอนทำอาหารเด็กแห่งนี้ เป็นผู้ที่ประกอบวิชาชีพด้านนักโภชนาการเพื่อที่จะเป็นผู้ที่รู้ลึก รู้จริง และสามารถให้คำแนะนำได้อย่างถูกต้องตามหลักโภชนาการ โดยตั้งอยู่บนสถานที่ใจกลางเมือง “จัตุรัสจามจุรี” ใช้พื้นที่ประมาณ 200 ตารางเมตร เพื่อความสะดวกในการเดินทาง เปิดให้บริการ ในวันจันทร์ถึงวันศุกร์ตั้งแต่เวลา 10.30-20.30 น. และ วันเสาร์และอาทิตย์ ตั้งแต่เวลา 08.30-19.30 น. และการบริการของทางโรงเรียนประกอบด้วย โรงเรียนสอนทำอาหารเด็ก มุมคาเฟ่ ห้องครัวให้เช่า จำหน่ายวัตถุดิบออร์แกนิคและเครื่องครัวสำหรับเด็ก ซึ่งกลุ่มเป้าหมายหลักคือ ผู้ปกครองที่ใช้ชีวิตและทำงานอยู่ในสังคมเมือง มีอายุระหว่าง 26-40 ปี รายได้เฉลี่ยต่อคนอยู่ที่ 30,000-90,000 บาทการกำหนดกลยุทธ์ของโรงเรียนสอนทำอาหารเด็ก A. Little Chef ใช้กลยุทธ์สร้างความแตกต่าง (Differentiation Strategy) โดยการใช้นักโภชนาการการกำหนดอาหารมาเป็นผู้เขียนหลักสูตรเพื่อการส่งเสริมให้นักเรียนมีโภชนาการที่ดี รู้จักคุณค่าของอาหาร พร้อมทั้งมีการใช้วัตถุดิบออร์แกนิคในการประกอบอาหาร และมุ่งเน้นการดูแลเอาใจใส่นักเรียนอย่างพรีเมี่ยมประดุจว่าเป็นลูกของครูผู้สอนเอง นอกจากจะเน้นคุณภาพสินค้าและการบริการแบบ Functional Benefit แล้ว ยังมุ่งเน้นความแตกต่างทางด้านอารมณ์ความรู้สึก (Emotional Differentiation) ต่อแบรนด์ของโรงเรียน โดยมีกำหนดเป้าหมายระยะสั้น (1ปี) ในการทำแบรนด์ให้เป็นที่รู้จัก เร่งสร้างการรับรู้และตระหนักต่อแบรนด์สินค้า (Brand Perceive & Brand Awareness) ซึ่งจะส่งผลต่อเป้าหมายระยะยาว (2-5ปี) เพื่อที่เพิ่มยอดขาย สร้างความน่าเชื่อถือ เป็นผู้นำด้านโรงเรียนสอนทำอาหารเด็กอันดับ 1 ของประเทศ และมีการขยายสาขาในปีที่ 6กลยุทธ์ทางการตลาด เน้นการตระหนักรู้ในแบรนด์ (Brand Awareness) สร้างการรับรู้ของแบรนด์ (Perceive Brand) และการสร้างความเข้าใจที่ถูกต้องของสินค้าให้แก่กลุ่มเป้าหมาย (Product Education) ผ่านกลยุทธ์การสื่อสารการตลาดแบบบูรณาการ (IMC) โดยการสื่อสารผ่านสื่อดิจิทัล (Digital Communication), การสื่อสารเชิงกิจกรรม (Event Marketing), สื่อโฆษณา (Advertising) และกิจกรรมส่งเสริมการขาย (Sales Promotion)กลยุทธ์การดำเนินงาน เป็นการกำหนดแผนการดำเนินงานตั้งแต่การพิจารณาเลือกทำเลที่ตั้ง การออกแบบผังโรงเรียนให้เหมาะสมและการออกแบบตกแต่งภายในเพื่อดึงดูดนักเรียน รวมทั้งการมุ่งเน้นเรื่องของกระบวนบริหารจัดการภายในโรงเรียน ซึ่งมีการนำเทคโนโลยีเข้ามาช่วยในการบริหารจัดการผ่านระบบ POS บนอุปกรณ์คอมพิวเตอร์ ที่สามารถควบคุมกระบวนการภายในโรงเรียนได้ทั้งหมดตั้งแต่กระบวนการวางแผนการรับนักเรียน กระบวนการจำหน่ายและกระบวนการบริการ เช่น ระบบจัดการคิวรอ ระบบการสั่งอาหาร ระบบบริหารสินค้าคงคลัง ระบบบัญชี และอื่นๆ เพื่อให้เกิดความสะดวก รวดเร็วและตรวจสอบได้ง่ายกลยุทธ์การบริหารทรัพยากรบุคคล นับว่าเป็นกำลังสำคัญในการประกอบธุรกิจโรงเรียน เพราะต้องอาศัยบุคลากรเป็นหลักในการทำงาน ดังนั้นจำเป็นต้องมีการสรรหา คัดเลือก อบรมและพัฒนาบุคลากรให้มีประสิทธิภาพสูงสุดกลยุทธ์ทางการเงิน เป็นการลงทุนในลักษณะของเจ้าของเพียงคนเดียว โดยมีเงินลงทุนเริ่มต้น 3,034,700.00 บาท  และการประมาณการความเป็นไปได้ในระยะเวลา 6 ปี ของการดำเนินกิจการ พบว่า มูลค่าปัจจุบันของการลงทุนในธุรกิจโรงเรียนสอนทำอาหารเด็ก A. Little Chef ในกรณีที่ไม่รวมมูลค่าสุดท้ายของกิจการ (Terminal Value) เท่ากับ 4,486,515.77 บาท อัตราผลตอบแทนจากการลงทุน (Internal Rate of Return : IRR) เท่ากับร้อยละ 55.78 ซึ่งเป็นอัตราผลตอบแทนที่อยู่ในระดับสูง และระยะเวลาการคืนทุน (Payback Period) ของกิจการ 4.41 ปีดังนั้น จากการวิเคราะห์และวางกลยุทธ์ในด้านต่างๆ ทำให้เล็งเห็นความเป็นไปได้ของธุรกิจโรงเรียนสอนทำอาหารเด็ก A. Little Chef ว่าเป็นธุรกิจที่น่าลงทุน โดยสามารถสร้างผลตอบแทนในเกณฑ์ดีและประสบผลสำเร็จได้จริง รวมทั้งเป็นแนวทางในการต่อยยอดทางธุรกิจโรงเรียนสอนทำอาหารเด็กได้ในอนาคต